CELEX: E2016G0003
Language: hu
Date: 2016-06-02 00:00:00
Title: Az EFTA-államok Állandó Bizottságának 3/2016/SC számú határozata (2016. június 2.) az EGT Finanszírozási Mechanizmus és a Norvég Finanszírozási Mechanizmus hivatala feladatainak kiterjesztéséről [2017/314]

23.2.2017   
            
            
               HU
            
            
               Az Európai Unió Hivatalos Lapja
            
            
               L 45/16
            
         AZ EFTA-ÁLLAMOK ÁLLANDÓ BIZOTTSÁGÁNAK 3/2016/SC SZÁMÚ HATÁROZATA
   (2016. június 2.)
   az EGT Finanszírozási Mechanizmus és a Norvég Finanszírozási Mechanizmus hivatala feladatainak kiterjesztéséről [2017/314]
   AZ EFTA-ÁLLAMOK ÁLLANDÓ BIZOTTSÁGA,
   tekintettel az Európai Gazdasági Térségről szóló megállapodásra (a továbbiakban: EGT-megállapodás),
   tekintettel az EFTA-államok Állandó Bizottságának az EGT pénzügyi mechanizmus és a norvég pénzügyi mechanizmus hivatalának létrehozásáról szóló, 2004. február 5-i 1/2004/SC számú határozatára,
   tekintettel az Európai Unió, Izland, a Liechtensteini Hercegség és a Norvég Királyság közötti, az EGT Finanszírozási Mechanizmusról (2014–2021) szóló megállapodásra,
   tekintettel az Európai Unió, Izland, a Liechtensteini Hercegség és a Norvég Királyság közötti, az EGT Finanszírozási Mechanizmusról (2014–2021) szóló fent említett megállapodással az EGT-megállapodásba illesztett, a 2014–2021 közötti időszakra vonatkozó EGT Finanszírozási Mechanizmusról szóló 38c. jegyzőkönyvre,
   tekintettel a Norvég Királyság és az Európai Unió közötti, a 2014–2021 közötti időszakra vonatkozó Norvég Finanszírozási Mechanizmusról szóló megállapodásra,
   emlékeztetve arra, hogy az EFTA-államok Állandó Bizottságának 1/2004/SC számú határozata 1. cikkének (1) bekezdése az EGT Finanszírozási Mechanizmus és a Norvég Finanszírozási Mechanizmus hivatalát csak a 2004–2009 időszakra vonatkozó finanszírozási mechanizmusokkal kapcsolatos igazgatási feladatok ellátásával bízza meg, és az EFTA-államok Állandó Bizottságának 2010. december 9-i 6/2010/SC számú határozata 1. cikkének (1) bekezdése a hivatal megbízatását csak a 2009–2014 időszakra vonatkozó finanszírozási mechanizmusokra terjeszti ki,
   figyelembe véve egy olyan titkárság meglétének szükségességét, amely ellátja a 2014–2021 közötti időszakra vonatkozó EGT Finanszírozási Mechanizmussal és Norvég Finanszírozási Mechanizmussal kapcsolatos igazgatási feladatokat,
   A KÖVETKEZŐKÉPPEN HATÁROZOTT:
   1. cikk
   (1)   Az Állandó Bizottság 1/2004/SC számú határozatával létrehozott EGT Finanszírozási Mechanizmus és Norvég Finanszírozási Mechanizmus hivatala kiegészítő feladatként megbízást kap arra, hogy titkárságként segítse a 2014–2021 közötti időszakra vonatkozó EGT Finanszírozási Mechanizmus és a 2014–2021 közötti időszakra vonatkozó Norvég Finanszírozási Mechanizmus irányítását.
   (2)   A hivatal a 2014–2021 közötti időszakra vonatkozó EGT Finanszírozási Mechanizmus tekintetében az EGT Finanszírozási Mechanizmus bizottságának tesz jelentést.
   (3)   A hivatal a 2014–2021 közötti időszakra vonatkozó Norvég Finanszírozási Mechanizmus tekintetében a norvég külügyminisztériumnak tesz jelentést.
   2. cikk
   Ez a határozat a 2014–2021 közötti időszakra vonatkozó EGT Finanszírozási Mechanizmus létrehozásáról szóló jogi aktus hatálybalépésének vagy ideiglenes alkalmazása megkezdésének napján lép hatályba.
   3. cikk
   Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.
   
      Kelt Brüsszelben, 2016. június 2-án.
      
         
            az Állandó Bizottság részéről
         
         Kurt JÄGER
         
            elnök
         
         Kristinn F. ÁRNASON
         
            főtitkár